Document ID: /roh_data/filtered/fineweb-2-filterrobots_roh.jsonl.gz/60427

La «Sutga Rumantscha» ch'ha survegnì il premi da la «Quarta lingua» fa part dal concept scenografic dal nov wellnessHostel 3000 a Laax. Il premi da la Quarta Lingua è dotà cun 10’000 francs.
Ina segunda è sin «turnea»
Sviluppà la sutga ha ina gruppa cun l’architect e scenograf Matthias Schnegg dal biro Groenlandbasel ensemen cun Cornelia Vinzens. Cun la sutga culturala interactiva pon ils giasts emprender d’enconuscher il linguatg, il territori e la cultura rumantscha – e quai a moda cumadaivla e divertenta (actur: David Flepp). Quai essend ina staziun interactiva cun autpledaders e tablet. Ina segunda sutga rumantscha saja sin turnea dad in albiert a l'auter – ed ins la possia era prender a fit per occurrenzas spezialas.
«Emprender sin viadi»
Cun questa sutga tegnan ils Albierts da giuventetgna svizzers quint da lur credo «emprender sin viadi» ed intermedieschan a moda divertenta aspects dal rumantsch a lur giasts, hai gì num a la preschentaziun.
Questa sutga sensibiliseschia ils giasts per il rumantsch, di il secretari general da la Lia Rumantscha Diego Deplazes.
Jau chat che quai è in project fitg innovativ e creativ che vegn segir a far bler plaschair als giasts.
La presidenta da la Quarta Lingua, Petra Camathias, di ch'i saja interessant ch'i dettia musica, cultura, insatge per ils uffants, ch'ins possia emprender da dumbrar e ch'ins audia ils differents idioms. Questa purschida mussia la varietad da la Svizra e collia tuts cun la tgina rumantscha.
L'uniun «Quarta Lingua» datti dapi 1972. Ella sustegn la lavur culturala rumantscha e s’engascha per derasar quella er ordaifer la Rumantschia.